মালদায় সম্প্রীতির বার্তা! রামনবমীতে শামিল হচ্ছেন ইসলাম ধর্মের মানুষরা

কলকাতা: আগামী ৬ এপ্রিল রামনবমী (Ramnavami 2025) উৎসব। আর এবার তাতে সামিল হচ্ছেন ইসলাম ধর্মের মানুষজন। এভাবেই গোটা দেশে সম্প্রীতির দৃষ্টান্ত তৈরি করছে পশ্চিমবঙ্গের মালদা শহর। মাত্র দু’দিন আগেই পেরিয়েছে ঈদ-উল-ফিতর। সেই খুশির ঈদে এবার মালদা শহরে ধর্মীয় ভেদাভেদ ভুলে সাধারণ মানুষ অংশ নিয়েছিল। ক’দিন আগেই উত্তেজনা ছড়ায় মোথাবাড়িতে।

এদিকে, ঈদের খুশি সেই উত্তেজনায় জল ঢেলে মালদা শহরকে ঢেকে দিয়েছিল চাঁদনি আলো। এ যেন, মালদার মানুষ সেই পুরনো দিনের মতোই একে অন্যের সঙ্গে রয়েছেন। এবার রামনবমী। আর এই উৎসবেও সম্প্রীতির বার্তা দিতে তৈরি মালদা শহরের মুসলিম সমাজও।

আরও পড়ুন: কফি হাউসে স্টপ ওয়ার্ক নোটিস দিল পুরসভা

রামের জন্মতিথির উৎসবে তাই এবার সামিল হতে চলেছেন শহরের মুসলমানরাও। শহরের রাজমহল রোডে নাকি টেন্ট তৈরি করে রবিবার দিন ধর্মীয় শোভাযাত্রায় অংশগ্রহণ করা মানুষজনকে পানীয় জল দেবেন সেখানকার ইসলাম ধর্মের মানুষজন৷ পাশাপাশি, বিলি করবেন চকোলেট। সঙ্গে থাকছে মিষ্টিমুখের ব্যবস্থাও।

এছাড়াও, সবচেয়ে বড় বিষয়, সনাতনীদের ধর্মীয় মিছিলে পা মেলাতে পারেন তাকিয়া (মুসলিমদের টুপি) পরা মানুষজনও। তবে এখনো পর্যন্ত চূড়ান্ত সিদ্ধান্ত নেওয়া হয়নি। তবে কীভাবে এই মালদা শহরের মুসলমানরা রামচন্দ্রের জন্মদিবস পালন করতে সামিল হবেন, এখনও পর্যন্ত সেই চূড়ান্ত রূপরেখা ঠিক করতে নাকি বৃহস্পতিবার রাতে মালদা শহরের সুভাষপল্লি ঈদগাহ ময়দানে বিশেষ বৈঠক অনুষ্ঠিত হতে চলেছে ৷